বাংলাদেশ কোন সাম্প্রদায়িক রাষ্ট্র নয়, এখন পর্যন্ত বাংলাদেশের সংবিধান সাম্প্রদায়িকতা অনুমোদন করে না। আইনি অধিকার থেকে রাষ্ট্রের কোন নাগরিককে বঞ্চিত করার অধিকারও সংবিধান পুলিশ, প্রশাসন ও সরকারকে দেয়নি। সুতরাং অবিলম্বে টিটু রায়কে আইনি অধিকার পাওয়ার সম্পূর্ণ ও নিঃশর্ত সুযোগ দিতে হবে। সাম্প্রদায়িকতার সঙ্গে যুক্ত স্থানীয় পুলিশ ও প্রশাসনের বিরুদ্ধে বিচার বিভাগীয় তদন্ত শেষে আইনি ব্যবস্থা গ্রহণ করতে হবে। রংপুরের সংশ্লিষ্টদের মনে রাখা প্রয়োজন, রাষ্ট্রকে সাম্প্রদায়িক বানানোর জন্য মুক্তিযুদ্ধ করে দেশ স্বাধীন করা হয়নি।